משה לוי (מוזיקאי)

משה לוי (נולד ב-20 בדצמבר 1958) הוא פסנתרן, קלידן, אקורדיוניסט,  מעבד ומפיק מוזיקלי ישראלי. מאז סוף שנות ה-70 לוי הוא אחד המוזיקאים הפעילים ביותר בישראל, ועד היום השתתף בהפקתם של עשרות אלבומים. בעיקר מוכר שיתוף פעולתו עם הזמר שלום חנוך, שלוי הפיק את כל אלבומיו מאז 1983. בשנת 2025 זכה בפרס מיוחד מטעם דירקטוריון אקו״ם על פועלו הרב במשך השנים לקידום התרבות והמוזיקה בישראל.

 ביוגרפיה 
לוי נולד בירושלים וגדל בחולון. בצה"ל שירת בתזמורת חיל האוויר, וניגן בה באורגן. 

האלבום הראשון שלוי ניגן בו היה "מחזור א' תשל"ז" של גרי אקשטיין שיצא בדצמבר 1977. 

פרסומו הגדול הגיע כעבור שנה, ב-1978, לאחר שניגן באלבומו של שלמה ארצי "גבר הולך לאיבוד". לוי בן ה-19 בלט מאוד באלבום בעיקר בנגינת הפסנתר בפתיחה הווירטואוזית של השיר "גבר הולך לאיבוד". שיתוף הפעולה של לוי עם ארצי המשיך והעמיק גם ב-1979, באלבומו של שלמה ארצי "דרכים", שבו השתתף לוי כפסנתרן וקלידן, וגם באלבום השלישי בטרילוגיה - "חצות" (1981) שבו היה שותף גם לעיבודים ולהפקה המוזיקלית. לאחר סיום ההקלטות של "חצות", כשהיה בן 21, השתחרר לוי מצה"ל וטס לארצות הברית כדי ללמוד במכללת ברקלי למוזיקה שבבוסטון.

 שיתוף הפעולה עם שלום חנוך 
250px|ממוזער|שמאל|לוי (משמאל) לצד חנוך (במרכז) במופע "יציאה", אוגוסט 2025
ב-1981 הוזמן לנגן באורגן האמונד באלבומו של שלום חנוך "חתונה לבנה". לוי הצטרף לסיבוב ההופעות שליווה את האלבום.

את אלבומו הבא של חנוך, "על פני האדמה" שיצא ב-1983, הפיק מוזיקלית. מאז הפיק לוי את כל אלבומיו של חנוך, וכן הפיק יחד עם חנוך את אלבומה של דפנה ארמוני מ-1986. לוי הוא גם הקלידן הקבוע בהופעותיו של חנוך, ובתחילת העשור הראשון של המאה ה-21 העלה יחד איתו מופע משותף בשם "יציאה". המופע תועד על גבי אלבום כפול שיצא ב-2004, שבו קיבל לוי קרדיט לצד חנוך על העטיפה. אלבום נוסף שתיעד את המופע, "יציאה 2", יצא בשנת 2012.

 עבודות נוספות 
ב-1984 הצטרף לוי ללהקת "סרט", שבה ניגן בקלידים. באותה שנה הפיק מוזיקלית יחד עם יזהר אשדות את אלבומו של בעז שרעבי "אצלי הכל בסדר". בהמשך שנות השמונים, במקביל לשיתוף הפעולה עם שלום חנוך, השתתף כמעבד וקלידן במספר רב של אלבומים נוספים, ובהם "דרישת שלום" של ירדנה ארזי ב-1986, "דרך ארץ" של גידי גוב ואלבום הבכורה של סי היימן, שיצאו ב-1987.

ב-1988 עיבד והפיק מוזיקלית את אלבומה הרביעי של אסתר שמיר "דו קיום באהבה".

 שנות ה-90 
בתחילת שנות התשעים הצביע על אביב גפן בן ה-17 כמוזיקאי יוצא-דופן והפיק מוזיקלית את אלבום הבכורה של גפן, "זה רק אור הירח" שיצא ב-1992. לוי עיבד והפיק מוזיקלית את רוב אלבומיו של גפן שיצאו בשנות התשעים. 
שיתופי פעולה בולטים נוספים של לוי באותה תקופה היו עם מאיר בנאי, באלבומיו "הצבעים משתנים", "וביניהם" ו"לב סדוק", ועם ריטה, באלבומיה "אהבה גדולה" ו"תפתח חלון".

 במאה ה-21 
החל משנת 2000, במקביל לשיתוף הפעולה המתמשך עם שלום חנוך, הפיק לוי מספר אלבומים נוספים, בין היתר את כל ארבעת האלבומים הראשונים של הזמר אריק ברמן, ובכללם האלבום המרובע: "גבר, אישה והווילדרנס", אשר הפקתו התפרשה על פני תשעה חודשים וארבעה אולפנים בארצות הברית במקביל למסע שערך שם ברמן. אלבומים נוספים שהפיק במאה ה-21 כוללים את "יום רודף יום" של שמוליק קראוס, "חבק אותי לאט" של גלי עטרי ו"מחפש חבר קרוב" של שמעון בוסקילה.

לוי גם הלחין, ובהם "איה ודן" (עם גרי אקשטיין) ב-1981, את "ערב בא נלך לרקוד" ו"דרך ארץ" שהלחין לגידי גוב, "שיר הבלבול" שהלחין לדורי בן זאב ו"שיר לשירה" שהלחין ליעל לוי.

חיים אישיים
לוי גרוש ולו שלושה ילדים, אחת מהן מבת זוגו הנוכחית, ענבל מן. מתגורר בתל אביב.

 דיסקוגרפיה 
רשימה חלקית של אלבומים שבהם השתתף לוי בעיבודים, נגינה והפקה מוזיקלית:

 קישורים חיצוניים 




 "אני לא יוצר את התשבץ, אני ממלא אותו" – ריאיון עם משה לוי, 25 במאי 2004
 יואב קוטנר, ריאיון עם משה לוי, באתר "קוטנר רוק.נט", 8 במרץ 2012


קטגוריה:מעבדים מוזיקליים ישראלים
קטגוריה:מפיקים מוזיקליים ישראלים
קטגוריה:קלידנים ישראלים
קטגוריה:פסנתרנים ישראלים
קטגוריה:נגני תזמורת חיל האוויר
קטגוריה:בוגרי תיכון קוגל
קטגוריה:בוגרי מכללת ברקלי למוזיקה
קטגוריה:אקורדיוניסטים ישראלים
קטגוריה:חולון: מוזיקאים
קטגוריה:ישראלים שנולדו ב-1958